曉入東谷
作者：文同
朝代：宋

paragraphs: 振纓效王官，釋耒去鄉縣。
十年始還此，景物覺盡變。
東谷素所愛，乍到若創見。
烟雲引晨策，數里入葱蒨。
明霞照溪口，花草露初泫。
長松盤高崗，竦竦擢秀幹。
垂陰雜群木，上欲接霄漢。
柔蘿互鈎鎖，攬地走荒蔓。
修篁揭其間，萬個挺若箭。
登臨愴舊歷，眺聽悅新玩。
讀書破茅廬，徑彴已漂斷。
唯餘舍南水，尚吐石竇濺。
潺潺落危壑，衮衮引飛練。
臨流濯塵襟，照影實覿面。
功名竟何所，旅迹轉孤賤。
引手謝猿鶴，深慚爾驚怨。